《再和 其一》
宋代·郑清之

青藜不解支脚力，机杼微闻隔林织。暗香来处穷幽栖，蹇驴崎岖牛喘息。

山中欲访隐君子，等闲未许李邕识。同盟颇笑五大夫，晚节污秦有惭色。

摩挲寒玉古苔藓，从渠唤作荆山石。雪中素隐非行怪，自是花间着不得。

直须谪仙苏二来，溪藤快扫如鸿墨。

作者简介：郑清之（1176—1251）南宋大臣。初名燮，字德源、文叔，别号安晚，庆元道鄞县（今浙江宁波）人。嘉泰二年进士及第。历官光禄大夫，左、右丞相，太傅，卫国公（齐国公）等。淳祐末年，元兵大举侵宋，郑清之进十龟元吉箴劝帝励精图治，未能实施，而后退仕隐居，諡忠定，著有《安晚集》六十卷。